google/wiki40b huggingface dataset:
Formel 1-sesongen 1963

Oppsummering av sesongen

Årets verdensmester Jim Clark vant syv løp, mens Graham Hill vant to og et ble vunnet av John Surtees. ATS-teamet, som året før ble etablert av tidligere Ferrariansatte, ble en total katastrofe og spolerte Phil Hills videre karriere i Formel 1.
Cymaterus

Utseende

Middelsstore, slanke, røde og svarte trebukker. Antennene er kraftige og sagtakkede, kortere enn kroppen. Pronotum er ovalt. Dekkvingene er parallellsidige.

Utbredelse

Gruppen er utbredt i Sørøst-Asia (Vest-Malaysia og Borneo).
Eskimotåken

Eskimotåken eller Klovneansiktåken (katalogisert NGC 2392) er en planetarisk tåka som ligger rundt 3 000 lysår unna i stjernebildet tvillingene. Tåken viser strukturer så komplekse at de ikke er helt forståtte.
Navnet til tåken stammer fra at den i kraftige teleskop kan se ut som et ansikt i en pelshette. Tåken ble oppdaget 1787 av den engelske astronomen William Herschel. Det som i dag er synlig som Eskimotåka utgjorde for rundt 10 000 år siden de ytre lagene til en sollik stjerne.
Attiske oratorene

Attiske oratorene henviser til ti oratorer (offentlige talere) fra Attika og Athen som ble betraktet som de beste logografer i den antikke tidsalder, 400- og 300-tallet f.Kr. De ble inkludert i Den aleksandrinske kanon som ble sammenstilt av Aristofanes fra Bysants og Aristarkhos fra Samothrake på 200-tallet f.Kr. Som tittelen antyder ble den sammenstilt i Alexandria i Egypt. Forskeren A.E. Douglas har argumentert for at det var først langt senere, på 100-tallet e.Kr. at kanonen fikk den form som er kjent i dag.
Birkebeinerrennet 2013

Det 76. Birkebeinerrennet ble arrangert den 16. mars 2013. Anders Aukland vant rennet foran Eldar Rønning og Espen Harald Bjerke. Jørgen Aukland, som gikk hele løpet uten festesmurning, sørget for at det ble firedobbelt norsk i rennet.
Kanapé

En kanapé eller kanape kan være to ulike typer brød eller bakverk. Den ene varianten er et smørdeigsbakverk som er formet som et hjerte eller et fikenblad. Den andre er en munnfullstor stekt eller ristet sandwich. Kanapeer spises vanligvis med fingrene og serveres som hors-d'œuvre.
8 mm Lebel

Rørmagasin og spitzer-kuler

Patronen og geværet som erstattet den ble konstruert i løpet av bare ett år. Frankrikes nye infanteririfle Lebel Model 1886 var sterkt basert på den tidligere 11 mm Kropatschek-riflen, og patronen var rett og slett en 11 mm Gras strupet ned til 8 mm. Dette gav patronen en ekstrem konisk form. Lebel-riflen hadde et rørmagasin. De første patronenen ble derfor ladet med et flatneset prosjektil.
1898 patronen, som den første, ladet med moderne spitzer-prosjektiler med innsnevret bakkant. For at ikke spissen på prosjektilet skulle sette av tennhetten på patronen foran var det skåret en sirkelformet forsenkning i bunnen utenfor tennhetten. Sammen med den kjegleformede patronen og markante randen sørget det for at patronene ikke ble liggende parallelt med hverandre i magasinet og at spissen på prosjektilet ble fanget opp av forsenkningen. Dette systemet fungerte utmerket i rørmagasinet til Lebel-riflen.
Den sterk koniske hylsekroppen og markante randen var imidlertid lite egnet for boksemagasiner. Berthier-geværet som ble brukt av artillerister og kavalerister hadde et sterkt krummet boksemagasin som bare tok tre patroner (i en laderamme), og en forbedret modell som tok fem patroner kom ikke før i 1918. I 1929 ble Lebel-patronenn erstattet av den mer moderne 7,5 × 54 mm MAS med rille og rett hylse.

Utviklingen av tilsvarende ammunisjonstyper

Inspirert av den nye franske ammunisjonen satte umiddelbart andre europeiske nasjoner i gang programmer for å framstille tilsvarende patrontyper. Dette ledet blant annet til 8 mm Mauser i 1888, den russiske 7,62 × 54R i 1891 og til omlegging av den britiske .303-patronen til å bruke korditt. Ved utgangen av 1800-tallet hadde alle de større hærene i Europe rifler med ammunisjon som liknet den franske Lebel-ammunisjonen i kaliber, utgangshastighet og prosjektildesign.
Kvitryggfonna

Kvitryggfonna er en 6 km lang og 5 km² stor isbre på Spitsbergen, Svalbard, mellom Reindalen og Kjellströmdalen i det sørøstre Nordenskiöld Land. Isbreen er forbundet med Pålbreen i sør og Vegbreen i vest, og strekker seg mellom Glitrefjellet (902 m) og Kvitryggen i øst, og Mefarfjellet (873 m) i sørvest. I øst ligger Glitrebreen. Skillet mot den parallelle Vegbreen er den langsmale nunataken Rakekniven, og de to breene møtes igjen i nord med felles morenemasser i Reindalen.
Breen ligger 30 km nord for tettstedet Sveagruva. Morenemassene foran breen er nesten 2 km brede og går nesten helt ned til øvre Reindalselva. Ved enden av morenemassene er det tre pingoer.
Kvitryggfonna har sitt navn etter fjellet Kvitryggen.
Friidrett under Samveldelekene 2018 – 5000 meter kvinner

5000 meter for kvinner var en del av friidrett under Samveldelekene 2018, og ble arrangert på Carrara Stadium 14. april 2018.

Resultater

Med 19 deltakere ble det kun arrangert finale.
Kurt Huber

Bakgrunn

Som barn ble Huber rammet av difteri, og som følge av komplikasjoner slet han resten av livet med talefeil og bevegelseshemninger. Likevel utviklet han seg til en entusiastisk turgåer og betydelig taler. Traute Lafrenz i Den hvite rose sa at hun aldri hadde hørt noen formulere seg så presist. Hans store forbilde var filosofen Leibniz. Huber studerte også folkesanger, inkludert koran-sanger og indisk folkemusikk, og bygget opp arkivet for folkesanger i Berlin. Imidlertid ville han ikke arbeide der, da han ikke ønsket å komponere kampsanger til det nazistiske studentforbundet. Heller ikke kunne han få noen lærestol andre steder i Berlin. Hans kone Clara sa at han hadde fått beskjed om at man bare ansatte professorer som også kunne være offiserer, noe Huber ikke dugde til med sitt handikap.

Karriere

I München fikk han imidlertid en dårlig betalt stilling som hjelpelærer. Med kone og tre barn å forsørge, samt tidvis sin søster, søkte Huber i 1940 om medlemskap i DNSAP, slik at han kunne få noe høyere lønn. Dette ble innvilget på tross av et notat fra to år tidligere, der han beskyldes for «partifiendtlig holdning» pga sin katolisisme. Hubers bitterhet mot nazistene skyldtes både det de gjorde med Tyskland, og den måten de utstøtte ham av det faglige fellesskapet på.
I det femte flygebladet, forfattet av Huber, oppfordret han studentene til å stille seg bak «vårt herlige Wehrmacht». Etter hans oppfatning var det Gestapo som stod bak krigens gru, mens Wehrmacht var til å stole på. Hans Scholl, Willi Graf og Alexander Schmorell hadde imidlertid vært ved fronten, og visste at dette ikke stemte. De forlangte derfor at han skulle stryke setningen. Huber gikk fra møtet i sinne, og oppfordringen ble strøket etter at han var gått. Han så aldri de andre igjen.
I cellen mens han ventet på at dødsdommen skulle fullbyrdes, skrev Huber et lite dikt: «Wenn ich mich frag', was hab' ich hinterlassen? Konzepte, Skizzen nur - papierne Massen, kaum eine Reinschrift. - Reinschrift meines Lebens ist nur der Tod - und der war nicht vergebens.» (= Når jeg spør meg, hva har jeg etterlatt meg? Bare konsept, skisser - papirmengder, knapt noe renskrevet. - Mitt livs renskrevne [ark] er bare døden - og den var ikke forgjeves.)
Kort etter at Den hvite rose var avslørt, mangfoldiggjorde Marie-Luise Jahn og Hans Conrad Leipelt det sjette flygebladet og sørget for å spre det. De samlet også inn penger til Hubers etterlatte, som ikke fikk noen pensjon, siden familiefaren var blitt fradømt sin doktorgrad. Enken ble også pålagt å betale 600 riksmark for sin manns henrettelse. Da hun sa til myndighetenes representant at hun ikke hadde et slikt beløp, som tilsvarte det dobbelte av hennes manns månedslønn, svarte han at han nok kunne skaffe henne en rabatt: «Vi sender jo ut så mange slike regninger i disse dager.»
Tao Hongjing

Tao Hongjing (kinesisk: 陶弘景, Wade-Giles: T'ao Hung-ching, født i 456 i Jiangning nær dagens Nanjing i Kina; død 536 på Maoshan) var en kinesisk lærd og alkymist fra de seks dynastiers tid. Han tjenestegjorde i forskjellige embeder i hoffene til Liu Song- og Qi-dynastiene, før han trakk seg tilbake til fjellet Maoshan. Han var den niende patriark av Shangqing-daoismen, og en av denne skoleretningens viktigste teoretikere.
Blå plakett

En blå plakett er et skilt som settes på et bygning eller et offentlig sted for å fortelle om en kjent person eller hendelse som fant sted der. Ordningen stammer fra England, og er senere tatt i bruk i flere land, blant annet Norge. Enkelte steder har man lokale ordninger med plaketter i andre farger.

De første blå plakettene

Den første ordningen med plaketter ble innført i London i 1867; de var da mørkebrune. Den første bygningen som fikk en plakett var Lord Byrons hjem i Holles Street. Ordningen ble først administrert av Royal Society of Arts (RSA), men ble i 1901 overført til Londons grevskapsråd, og senere til Rådet for Stor-London. Da dette rådet ble oppløst i 1985 ble den overført til English Heritage og utvidet til resten av England. RSA satte opp bare tretten plaketter; grevskapsrådet 249 og Rådet for Stor-London 262. Det er pr. 2007 mer enn 800 plaketter i London. Den eldste plaketten som er bevart finne i Gerrard Street, og ble satt opp i 1875. I 1937 gikk man over til blåfarge.

English Heritage

English Heritage baserer seg på nominasjoner fra allmennheten. For at det skal være aktuelt å minnes en person med en plakett må det være minst tyve år siden personen døde, eller hundre år siden fødselen. Kriteriene for tildeling ble bestemt i 1954, og omfatter blant annet at personen skal ha vært fremtredende i samfunnet, ha gjort «viktige positive bidrag», ha hatt «eksepsjonell og fremstående personlighet» og fortjene nasjonal anerkjennelse.
Først i 1998 ble ordningen utvidet til hele England. Den første plaketten utenfor London ble avduket i Liverpool i 2000. Det er ikke alle byer som er med i ordningen, men mange setter opp egne plaketter.
Tidligere tillot English Heritage mer enn en plakett for en person, men dette har man sluttet med. Det settes opp tyve nye plaketter i året.

Kontrovers

I desember 2006 skrev The Daily Telegraph at English Heritage bryter sine egne kriterier for å kunne sette opp flere plaketter til minne om personer med minoritetsbakgrunn. Kjente og populære personer som Eric Morecambe og Marc Bolan ble ikke godkjent, mens nokså ukjente personer med afrikansk eller asiatisk bakgrunn fikk plaketter. Avisen underbygde sin reportasje med en intern e-post som uttrykte at man ønsket å «anerkjenne, respektere og feire det kulturelle mangfold i Englands arv», og andre dokumenter tydet på at regjeringen også hadde vært involvert i dette. Historikeren Adam Hart-Davis uttalte at English Heritage brøt kriteriene for å være politisk korrekte.

Utenfor England

I flere andre land er det innført ordninger med blå plaketter. De fleste av disse administreres enten av den lokale offentlige forvaltningen eller av velforeninger. I Oslo administreres ordningen av Oslo bys vel.
Taupo (distrikt)

Historikk

Lite er kjent om maoribosettingen rundt Taupo, men Ngāti Tūwharetoa har vært den viktigste iwi i området i flere hundre år. Det lå viktige pā (befestninger) ved Turangi.
Byen Taupo ble grunnlagt i 1869 som en garnisonsby under maorikrigene og forble forholdsvis liten på grunn av den skrinne vulkanske jordsmonnet i området. Det var først i 1950-årene at området begynte å utvikle seg med skogbruk og byggingen av det geotermisk kraftverket i Wairakei.

Bosetning

Byen Taupo ligger ved den nordvestlige bredden av innsjøen med samme navn og Turangi ligger ved sørbredden. 
Riksveien State Highway 1 går langs østsiden av innsjøen og flere mindre bosetninger ligger langs riksveien. Det bor færre langs nord- og vestsiden av innsjøen.
St. Olavs gate (Stavanger)

St Olavs gate er en gate i Stavanger sentrum. Gaten går fra Kannikgata til Ny Olavskleiv parrallelt med Løkkeveien.  Den går igjennom blokkene som utgjør St Olavs kvartalet.  I den ene enden ligger hotell Clarion Hotel Stavanger. Det er noen butikker i gaten, blant annet Kari AS (dameklær) og Sylvester AS.
Hvilket liv!

Bakgrunn

I 1999 ønsket produsenten Fred Barron å lage en britisk sitcom, situasjonskomedie, på «den amerikanske måten». Hvilket liv! fikk derfor en hel gruppe med skrivere, i stedet for det vanlige med en eller to skrivere. Dette hadde blitt gjort i et par britiske serier, men hadde inntil da ikke vært vanlig. Serien ble skapt for å ha en bred appell, med figurer som seerne kunne kjenne seg igjen i og bygge et forhold til, på samme måte som den tidligere britiske sitcom-serien 2point4 Children, som fokuserer på den samme familietypen.
Serien har blitt laget i ti episoder per sesong, med åtte spesialer og totalt 102 episoder. Den store suksessen til serien har kommet fra skuespillet til Robert Lindsay og Zöe Wanamaker, men også Kris Marshall, Daniela Denby-Ashe og Gabriel Thomson.
Hvilket liv! følger familien Harpers liv, alt fra jobben til deres sosiale liv. Hovedfokuset har alltid vært på Ben og Susan, men serien er også kjent for å inneholde historier fra både Nick og hans hjernedøde scenarioer til Abi og Rogers kjærlighetsliv. Det har blitt beskrevet som en komedie om 'disfunksjonell familie', til tross for alle episodene som viser at familien samarbeider for å få hverandre ut av trøbbel. Nick sine bisarre jobber ble en stor del av de fire første sesongene, og deretter fulgte Abi og Rogers kjærlighetsliv, Michaels problemer, Janey's endeløse liste over kjærester og Alfies drøm om en musikerkarriere.
Gjennom episodene utvikler også figurene seg, og man kan se livet deres forandres. Janey har gått fra å bli en rampete tenåringsjente til en ansvarlig mor, Nick fra en hjernedød idiot til en ansvarlig voksen, Abi som ble Rogers kone og Michael som har gått fra en skolegutt til en høyskolestudent. Unntaket er hovedpersonene selv, nemlig Roger som den samme, selvorienterte tannlegen, Susan som en fryktelig kontrollfrik av en husmor og Alfie har vært den samme, dystre mannen med gitar.

DVD-lanseringer

De første ni sesongene har blitt utgitt på DVD i Storbritannia, minus julespesialene som fulgte med sesong 3, 4 og 7, samt spesialepisodene til sesong 5. En julespesial-DVD ble lansert 20. november 2006, og inkluderte julespesialene for 2002, 2003, 2004 og 2005. I 2010 skal det lanseres en DVD som tar for seg julespesialene for 2006, 2007, 2008 og 2009.
Palawan stinkgrevling

Beskrivelse

Palawan stinkgrevling har en grevlinglignende kroppsbygning, men er mye mindre. Kroppen blir omkring 32–46 cm lang og halen kun cirka 1,5–4,5 cm. Arten veier typisk 0,85–2,5 kg. Pelsen har en grov og stri struktur. Fargen er sort eller mørk brun på oversiden og lysere brun i buken, snuten og labbene. På ryggen og hodet er pelsen ispedd spredt hvit behåring. Halen har ikke busket behåring hos denne arten. Snutepartiet er forlenget. Pelsen er noe lenger enn hos Sunda stinkgrevlingen (M. javanensis).
Som navnet tilsier har arten duftkjertler i analåpningen, som den kan bruke til å spraye ut et illeluktende stoff med.

Utbredelse

Palawan stinkgrevlingen er relativt tallrik og finnes naturlig på øya Palawan i Filippinene, herunder også på de mindre naboøyene Busuanga og Calauit.
Sjøbygda

Sjøbygda er den sørligste grenda i Klæbu kommune i Trøndelag. Bebyggelsen ligger ved vestenden av Selbusjøen, og strekker seg langs nordsida av sjøen, fra Svebakken i vest til den gamle gården Nesset og grensa mot Selbu i øst.
Området har vært bebodd siden vikingtida, og har i dag ca. 100 husstander, hvorav i overkant av 40 ligger i boligfeltet Brøttemsåsen. Ellers er også Sjøbygda innfallsporten til Brungmarka, et stort skog- og fjellområde som ligger på sørsida av Selbusjøen. Her er rundt 25 fiskevann med fisk av ymse kvalitet. Sjøbygda spilte tidligere, med sin beliggenhet, en viktig rolle i ferdsel og transport østfra, via Selbusjøen og videre til Trondheim, eller Nidaros, som det tidligere het. Selbusjøen var vanlig ferdselsveg både for pilegrimer, og i forbindelse med frakt av forskjellige varer, som f.eks. kvernstein fra Selbu.
Sentralt i grenda ligger også Klæbu bygdemuseum, på den gamle gården Teigen. Rett over sjøen for museet ligger Karlssteinen, en stor stein som det er et gammelt sagn om.
Agility Group

Agility Group OSE: GGG (tidligere Grenland Group) er et entreprenørselskap innenfor engineering, anskaffelser og fabrikasjon. Selskapet ble etablert 27. september 2004 etter en fusjon mellom Grenland Offshore Holding, Karmøy Stålindustrier og Hitec Framnæs. 06 juni 2012 skiftet selskapet navn fra Grenland Group til Agility Group.
Wood Group Mustang kjøpte 14 juli 2014 Agility Group Project som utfører prosjekter innen design, prosjektering og modifikasjoner av boreskip og halvt nedsenkbare plattformer, FSO-er, FPSO-er, shuttletankere, landbaserte industri modifikasjonsprosjekter og offshore- eller marine flytere. Agility Group Project endret navn til Wood Group Mustang Norway. Wood Group Mustang Norway med hovedkontor Sandefjord og lokaler i Oslo, Moss, Porsgrunn, Notodden, Stavanger, Bergen og Shanghai i Kina.
Selskapet i Agility Group som produserer manifoldmoduler, integrerte brønnrammesystemer, stigerør- og strømningsbaser, samt annet undervannsutstyr heter i dag Agility Subsea Fabrication. Agility Subsea Fabrication fabrikasjonsanlegg ligger på området til tidligere Kaldnes Mekaniske Verksted i Tønsberg, Langesund (lagt ned juli 2014) og på Røra i Skien.
I 2006 kjøpte Agility Group selskapet Minox Technology som produserer deoksygeneringssystemer til oljeinstallasjoner. Minox Technology har kontorer på Notodden, Oslo, og i Houston,
Agility Group hadde en enhet som ble kalt Contracting med tilholdssted Asdalstrand, Drammen og Herøya, denne delen ble solgt ut til NLI i 2015.
Inflasjonsmålet

Hva pengepolitikk kan og ikke kan

På 1950- og 1960-tallet var det en oppfatning blant såvel økonomer som politikere at det fantes en stabil avveining mellom arbeidsløshet og inflasjon og at pengepolitiske myndigheter kunne føre en «aktiv pengepolitikk» og finstyre aktivitetsnivået i økonomien.
Erfaringene på 1970-tallet med stagflasjon – med høy inflasjon og høy arbeidsledighet viste at den postulerte sammenhengen ikke holdt.
Tre sett av vitenskapelige bidrag har også vært særlig viktig for å forstå såvel begrensningene for pengepolitikken som mulighetene.
Det første er Friedman og Schwartz (1956) som viste at pengepolitikken kun virker med lange og variable etterslep.
Det andre er Friedman (1968) og Phelps (1968) som viste at det ikke kunne være noe langsiktig avveining mellom inflasjon og arbeidsledighet.
Det tredje er Kydland og Prescott (1977) og bidrag som fulgte etter dem slik som f.eks. Barro og Gordon (1983), som viste hvordan politikk, herunder sentralbankpolitikk, kan lede til bedre utfall for alle om man følger et forutsigbart og etterrettelig handlingsmønster – som f.eks. et inflasjonsmål.

Generelle begrunnelser for inflasjonsmål

En begrunnelse for innføringen av et inflasjonsmål er at pengepolitikk er uegnet for diskresjonær  konjunkturstabilisering, og det beste sentralbanken kan gjøre er å sørge for et stabilt og forutsigbart nominelt miljø.
En annen, ytterligere begrunnelse er at et inflasjonsmål i tillegg også innebærer en indirekte stabiliseringspolitikk gjennom en Phillips-kurve-relasjon.
En tredje og mest omfattende begrunnelse er at et inflasjonsmål ikke bare innebærer et stabilt, forutsigbart prisnivå og indirekte stabiliseringspolitikk, men i tillegg også bidrar til stabile forventninger om valutakursutviklingen gjennom en kjøpekraftsparitetsrelasjon.
La Paz (Canelones)

Historie

La Paz ble grunnlagt i 1872.

Kommune

Byens ordfører (alcalde) er Juan Tons.
Lu (Luzhou)

Lu (kinesisk: 泸县; pinyin: Lú Xiàn) er et fylke i provinsen Sichuan i Folkerepublikken Kina. Det ligger i byprefekturet Luzhou.
Befolkningen var på 1 035 000 innbyggere i 1999.

Kulturminner

Longnaobroen (Longnao qiao, 龙脑桥) og fylket Lus Song-graver (Lu xian Song mu, 泸县宋墓) er oppførte på Folkerepublikken Kinas liste over kulturminner.

Samferdsel

Kinas riksvei 321 løper gjennom området. Den fører fra Guangzhou i provinsen Guangdong via blant annet Wenzhou og Guilin til Chengdu, hovedstaden i provinsen Sichuan.
Pilegrim (album)

Tekstene

Pilegrim tar utgangspunkt i vandringsmotivet, og tekstene, som er skrevet av Ragnar Hovland og Stein Versto, handler alle på ulikt vis om pilegrimsvandring. Hovlands tekster er fra kapittelet Dr. Munks andre reviderste songbok, i boka Åleine i Alpane, utgitt i 1999.
Megathecla

Utseende

Middelsstore til ganske store (vingespenn 30-60 millimeter) stjertvinger med noe tilspissede forvinger (i alle fall hos hannene) og to stjerter på bakvingen, der den ene er ganske kort og den andre lengre og tynn. Hannens overside er skinnende blå med mørke ytterkanter og en oval, mørk flekk på forvingen. Undersiden er lyst brungrå med en oppbrutt, svart tverrstripe og noen andre svarte tegniner, og en liten, oransje flekk ved bakhjørnet.
Hunnen er større, mattere og mer brunlig enn hannen.

Levevis

Megathecla gigantea, som er en av de aller største stjertvingene, er en meget sjelden art som til tross for at den ble beskrevet for nesten 150 år siden bare er kjent i noen få eksemplarer, hunnen ble ikke beskrevet før i 2004. Denne arten er funnet i sekundær skog (skog som vokser opp etter hogst) like i nærheten av tropisk regnskog.

Utbredelse

Disse artene lever i Mellom- og Sør-Amerika, fra Nicaragua til Brasil.
Semljicola angulatus

Utseende

Semljicola angulatus er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Ingvild Isaksen

Klubblag

Ingvild Isaksen gikk på Ski videregående skole og spilte for Kolbotn Fotball Kvinner 2006–13 og Stabæk Fotball Kvinner 2014–17, der hun hadde et 600 dagers langt skadeavbrekk 2014–16 på grunn av korsbånd og menisk i en kamp i Mesterligaen i fotball for kvinner 2014/15 som de tapte mot VfL Wolfsburg (kvinner). 
Hun spilte fjorten kamper for det nystartede damelaget til italienske Juventus (kvinner) i Torino 2017–18 som i sin første sesong gikk hen og vant Serie A (kvinner) i 2018. Isaksen la opp før 2019-sesongen.

Landslag

Hun var med i EM i Finland 2009 og EM i Sverige 2013. Den ovenfor nevnte menisk- og korsbåndsskade ødela for deltakelse i VM i fotball for kvinner 2015, og en vond hæl som ødela EM i fotball for kvinner 2017. Hun har over seksti A-landskamper.
Skjellerøy

Skjellerøy er ei øy i Nøtterøys skjærgård i Færder kommune. Den har et areal på om lag 0,25 km². Den befinner seg nordvest for Store Hui og Lille Hui, nord for Hellesholmen, sørøst for Gåsøy og sørvest for Ramsholmen. Rett vest for Skjellerøy ligger den lille øya Kalven.
Skjellerøys høyeste punkt er 37 meter over havet. Nord på øya er det ei lita bukt med badestrand. Skjellerøy har lite vegetasjon, men det er gressletter og strandenger i vikene i nord. Langs kysten er det svaberg. Mange overnatter i telt på øya.
På Skjellerøy er det to freda kulturminner: tufta fra et bosetningsområde, og ei gravrøys fra bronsealderen/jernalderen. Begge befinner seg nord på øya.